Rekordaankope op Swart Vrydag – FNBArgieffoto ter illustrasie (Foto: Unsplash) FNB se stelsels het teen 10:00 op Swart Vrydag ŉ rekord van 3 000 transaksies per sekonde verwerk. Teen middagete is meer as 63 miljoen transaksies odie bank se stelsels angeteken. Teen die middag was transaksies wat deur FNB se handelaarverkrygingstelsels verwerk is, gemiddeld 300 transaksies per sekonde. Volgens Thokozani Dlamini, uitvoerende hoof van FNB-handelsdienste, het hierdie volumes met 18% toegeneem in vergelyking met verlede jaar. Maroela Media het vroeër berig besteding op Swart Vrydag het verlede jaar met 52% afgeneem vergeleke met 2019. Meeste Suid-Afrikaners wat wel verlede Vrydag winskopies losgeslaan het, het hul kredietkaarte gebruik om daarvoor te betaal. “Daar is ŉ verbetering in verkoopsaktiwiteit in vergelyking met die vorige jaar, oor die toonbank én deur e-handel. Dit is as gevolg van ŉ volgehoue herstel in verbruikersinkomste, verslapte inperkingsregulasies en ŉ meer oop ekonomie,” het Dlamini gesê. Chris Labuschagne, uitvoerende hoof van FNB se kaartafdeling, sê teen die einde van die dag was die meerderheid transaksies deur middel van bankkaarte gedoen. “Ons verwag dat aanlyn inkopievolumes verder sal toeneem, met aanlyn handelaars wat waarskynlik langer as gewoonlik sal oop bly om die na-ure stormloop te akkommodeer. Die voorste bestedingskategorieë is tans kruideniersware, klere en huisbesteding,” het Labuschagne gesê. Volgens Jacques Celliers, uitvoerende hoof van FNB, blyk dit uit die aantal transaksies asof kliënte hulself in ŉ beter finansiële posisie as ’n jaar gelede bevind. “Ek hoop dat die Swart Vrydag-verkoopaktiwiteit wat vanjaar ŉ positiewer prentjie skilder, die winsgewendheid van baie kleinhandelaars sal verhoog – wat verskeie uitdagings weens die Covid-19-pandemie ervaar het,” sê Celliers. Celliers sê hoewel Swart Vrydag ŉ geleentheid vir kliënte is om winskopies voor die feesseisoen uit te snuffel, moedig hy hulle aan om verantwoordelik te bestee en veiliger en gerieflike kanale te gebruik om inkopies te doen.